b'\n_START_ARTICLE_\nFriedrich Max M\xc3\xbcller\n_START_SECTION_\nBiografija\n_START_PARAGRAPH_\nGim\xc4\x97 Vokietijoje, Desau mieste, romantinio poeto Wilhelmo M\xc3\xbcllerio \xc5\xa1eimoje. Leipcigo, Pary\xc5\xbeiaus ir Berlyno universitetuose studijavo filosofij\xc4\x85, tuo pat metu labai dom\xc4\x97josi Azijos kalbomis: arab\xc5\xb3, pers\xc5\xb3, sanskritu. V\xc4\x97liau M\xc3\xbclleris t\xc4\x99s\xc4\x97 sanskrito tyrimus, padedamas Franzo Boppo, dar v\xc4\x97liau Eug\xc3\xa8ne Burnoufo. Pastarojo paskatintas 1846 m. M\xc3\xbclleris i\xc5\xa1vyko \xc4\xaf Anglij\xc4\x85 rinkti sanskriti\xc5\xa1k\xc5\xb3 tekst\xc5\xb3. Nuo 1854 m. iki 1876 m. Oksfordo universiteto lyginamosios filologijos profesorius. 1876 m. atsisak\xc4\x97 pedagoginio darbo ir \xc4\x97m\xc4\x97si mokslini\xc5\xb3 tyrim\xc5\xb3. Ry\xc5\xa1i\xc5\xb3 su Ryt\xc5\xb3 Indijos kompanija ir Oksfordo sanskrito specialistais d\xc4\x97ka, jis padar\xc4\x97 akademin\xc4\x99 karjer\xc4\x85 ir greitai tapo vienu autoritetingiausi\xc5\xb3 Indijos kult\xc5\xabros komentatori\xc5\xb3. Jam gyvenant buvo suformuluota indoeuropie\xc4\x8di\xc5\xb3 kalb\xc5\xb3 \xc5\xa1eimos teorija. Sanskritas tuo metu laikytas seniausia \xc5\xa1ios \xc5\xa1eimos kalba, o Ved\xc5\xb3 kult\xc5\xabra buvo klasikin\xc4\x97s kult\xc5\xabros prot\xc4\x97v\xc4\x97. Be to, M\xc3\xbclleris man\xc4\x97, jog studijuojant ankstyvuosius Ved\xc5\xb3 tekstus, galima rasti pagoni\xc5\xa1k\xc5\xb3j\xc5\xb3 Europos religij\xc5\xb3 vystymosi paai\xc5\xa1kinim\xc4\x85.'